Poppie-saak dán aangehoorKobus en Louisa Koekemoer in die hof (28 Maart 2017). Foto: Verskaf Nog aanklagte kan moontlik bygevoeg word teen Kobus (43) en Louisa (45) Koekemoer, wat albei teregstaan vir die moord op die driejarige Poppie van der Merwe, wanneer die verhoor in die hooggeregshof in Pretoria begin. Die Koekemoer-egpaar het Dinsdag weer in die Brits-landdroshof verskyn. Adrian Nel, Louisa se regverteenwoordiger, het aan Maroela Media gesê daar is sprake dat nog aanklagte teen die egpaar aanhangig gemaak kan word wat glo verband hou met die tyd toe hulle in Orania gewoon het. Die egpaar staan tans op ŉ aanklag van moord tereg. Die hof het Dinsdag gehoor dat die verhoor van 30 Oktober tot 10 November in die hooggeregshof aangehoor sal word. Johan en Carla van der Merwe, Poppie se biologiese ouma en oupa, in die hof. Foto: Verskaf Poppie is op 25 Oktober verlede jaar na ŉ hospitaal in Brits gehaas, nadat Kobus, haar stiefpa, haar vermoedelik aangerand het. Die Koekemoer-egpaar het toe reeds vanuit Orania na ŉ kleinhoewe in Mamogaleskraal naby Brits verhuis. Poppie is kort ná haar aankoms by die hospitaal dood verklaar. Kobus is kort daarna vir Poppie se moord in hegtenis geneem. Louisa is op 15 Desember in verband met die moord in hegtenis geneem. Cobus Ludick, stigter van die ondersteuningsgroep Justice for Poppie, het gesê Johan en Carla van der Merwe, Poppie se biologiese ouma en oupa, was Dinsdag vir die eerste keer in die hof. Volgens Ludick sien die Van der Merwe-egpaar steeds elke twee weke vir Poppie se boetie wat tans in ŉ plek van veiligheid geplaas is. Lees alle vorige berigte oor Poppie van der Merwe op Maroela Media.